| TOS-2 Tosočka |
| --- |
| TOS-2 Tosočka na výstave Armia 2022TOS-2 Tosočka na výstave Armia 2022 |
| **Základná charakteristika** |
| Posádka | 5 |
| Dĺžka | 10 m |
| Šírka | 2,55 m |
| Výška | 3,3 m |
| Hmotnosť | 20 t |
| **Pancierovanie a výzbroj** |
| Pancierovanie |  |
| Hlavná zbraň | 18 x 220 mm |
| Sekundárne zbrane |  |
| **Pohon a pohyb** |
| Pohon |  |
| Odpruženie |  |
| Max. rýchlosť | 100 km/h |
| Pomer výkon/hmotnosť |  |
| Dojazd | 1 000 km |
| Priechodnosť |  |

**TOS-2 Tosočka** (rus.: ТОС-2 Тосочка) je ruský termobarický raketomet na podvozku kolesového vozidla Ural-63706.

Plameňomet je určený na palebnú podporu pechoty a obrnených jednotiek, ako aj na ničenie živej sily nepriateľa, ľahko obrnených a transportných vozidiel.

Prvýkrát bol modernizovaný TOS-2 Tosočka predstavený širokej verejnosti v rámci osláv Dňa víťazstva v roku 2020. Vo februári 2021 boli spustené štátne skúšky nového raketometu a v roku 2023 bol TOS-2 zaradený do služby.

Popis
-----

Raketomet TOS-2 Tosočka je postavený na trojnápravovom podvozku terénneho obrneného vozidla Ural-63706 s pohonom všetkých kolies. Táto zmena oproti TOS-1A Solncepjok, ktorý bol postavený na pásovom podvozku, zabezpečuje novému raketometu zvýšenú mobilitu. TOS-2 Tosočka sa tak dokáže rýchlo prepravovať po ceste, zatiaľ čo pásový raketomet býva dopravovaný vlakom a následne na ťahanom návese. TOS-2 dosahuje na ceste rýchlosť až 100 km/h a na plnú nádrž zvládne prejsť až 1 000 km.

Raketomet TOS-2 Tosočka využíva podobne ako TOS-1A rakety kalibru 220 mm. Oproti svojmu predchodcovi sa však vyznačuje lepším systémom riadenia paľby a vyššou presnosťou. To je pri TOS-2 veľmi dôležitý parameter, pretože má k dispozícii iba 18 rakiet oproti 24 odpaľovaným z TOS-1A. Zmeny sa dotkli aj pancierovej kabíny, ktorá poskytuje posádke lepšiu ochranu nielen pred ručnými zbraňami, ale pred úlomkami delostreleckej munície. Čas, ktorý uplynie od zastavenia vozidla až po bojovú pripravenosť k paľbe, je 90 sekúnd. 

TOS-2 je vybavený novými termobarickými raketami TBS-M3, ktoré majú dosah 3,5 - 10 km (niektoré zdroje uvádzajú až 15 km). Samotnú muníciu tvoria dve nálože. Prvá nálož, ktorá exploduje vo vopred určenej výške, rozptýli explozívnu hmotu do okolia, kde spoločne so vzduchom vytvorí vysoko explozívny aerosólový mrak. S odstupom niekoľkých sekúnd potom ďalšia nálož vzniknutú zmes zapáli, čím dôjde k explózii, ktorá má niekoľkonásobne väčšiu silu, než majú klasické trhaviny. Vzniká tak mohutná tlaková vlna s obrovskou ničivou silou. Celý ničivý efekt je umocnený podtlakom vzduchu, ktorý sa tvorí za tlakovou vlnou. Raketomet dokáže spôsobiť devastujúce škody na ploche 6 kilometrov štvorcových. Okrem samotného ničivého účinku dochádza pri použití tejto zbrane aj k silnému psychologickému efektu na napadnuté jednotky.

Nasadenie
---------

### Ruská invázia na Ukrajinu

V októbri 2023 ruské ministerstvo obrany informovalo, že ruské jednotky použili raketomet TOS-2 proti zoskupeniu ukrajinských ozbrojených síl v opevnenej oblasti.

Používatelia
------------

* Rusko  Rusko

Galéria
-------

* Bočný pohľad na TOS-2Bočný pohľad na TOS-2
* Zadný pohľad na TOS-2 Zadný pohľad na TOS-2

Referencie
----------

1. ↑   *«Тосочка»: «зажигательная» новинка* [online]. rostec.ru, [cit. 2024-02-21]. Dostupné online.
2. ↑  ПТИЧКИН, Сергей. *Что известно о новейшей огнеметной системе ТОС-2 "Тосочка" и почему она вызывает панику у противника* [online]. rg.ru, 2023-10-17, [cit. 2024-02-21]. Dostupné online.
3. ↑   *Российские военные применили огнеметную систему «Тосочка» против ВСУ* [online]. rbc.ru, 17 окт 2023, 07:47, [cit. 2024-02-21]. Dostupné online.

Iné projekty
------------